Document ID: 32007R0458

Reference:
30.4.2007
SK
Úradný vestník Európskej únie
L 113/3
NARIADENIE EURÓPSKEHO PARLAMENTU A RADY (ES) č. 458/2007
z 25. apríla 2007
o európskom systéme integrovanej štatistiky sociálnej ochrany (ESSPROS)
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 285 ods. 1,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
konajúc v súlade s postupom ustanoveným v článku 251 zmluvy (2),
keďže:
(1)
Článok 2 zmluvy odkazuje na podporu vysokej úrovne sociálnej ochrany ako jednej z úloh Spoločenstva.
(2)
Zasadnutie Európskej rady v Lisabone v marci 2000 poskytlo impulz pre proces politickej výmeny medzi členskými štátmi o modernizácii systémov sociálnej ochrany.
(3)
Rozhodnutím Rady 2004/689/ES (3) bol zriadený Výbor pre sociálnu ochranu, ktorý mal slúžiť ako prostriedok na podporu spolupráce medzi Komisiou a členskými štátmi v oblasti modernizácie a zdokonaľovania systémov sociálnej ochrany.
(4)
V oznámení z 27. mája 2003 Komisia definovala stratégiu racionalizácie procesu otvorenej koordinácie v oblasti sociálnej politiky s cieľom posilniť sociálnu ochranu a sociálne začlenenie v rámci lisabonskej stratégie. 20. októbra 2003 sa Rada dohodla, že uplatňovanie racionalizácie sa uskutoční od roku 2006. V tejto súvislosti sa výročná spoločná správa stala základným nástrojom vykazovania, ktorý má sústreďovať kľúčové analytické zistenia a politické informácie vzťahujúce sa na metódu otvorenej koordinácie v rôznych oblastiach, v ktorých sa uplatňuje, a na prierezové otázky týkajúce sa sociálnej ochrany.
(5)
Metóda otvorenej koordinácie sa znovu zamerala na potrebu porovnateľnej, aktuálnej a spoľahlivej štatistiky v oblasti sociálnej ochrany. Porovnateľná štatistika o sociálnej ochrane sa používa najmä vo výročných spoločných správach.
(6)
Komisia (Eurostat) už od členských štátov zbiera ročné údaje o sociálnej ochrane na základe dobrovoľnosti. Tento postup sa stal v členských štátoch zavedenou praxou a vychádza zo spoločných metodických zásad vytvorených na zabezpečenie porovnateľnosti údajov.
(7)
Tvorba osobitnej štatistiky Spoločenstva sa riadi pravidlami ustanovenými v nariadení Rady (ES) č. 322/97 zo 17. februára 1997 o štatistike Spoločenstva (4).
(8)
Opatrenia potrebné na vykonávanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (5).
(9)
Komisia by mala byť predovšetkým splnomocnená na stanovenie prvého roka, za ktorý by sa mali zbierať úplné údaje o čistých dávkach sociálnej ochrany. Komisia by taktiež mala byť splnomocnená na prijatie opatrení súvisiacich s podrobnou klasifikáciou sledovaných údajov, definíciami, ktoré sa majú používať, a aktualizáciou pravidiel zverejňovania. Keďže uvedené opatrenia majú všeobecnú pôsobnosť a ich cieľom je zmeniť a doplniť nepodstatné prvky tohto nariadenia a doplniť toto nariadenie doplnením nových nepodstatných prvkov, mali by byť prijaté v súlade s regulačným postupom s kontrolou, ustanoveným v článku 5a rozhodnutia 1999/468/ES.
(10)
Keďže cieľ tohto nariadenia, a to vytvorenie spoločných štatistických noriem umožňujúcich vypracovanie harmonizovaných údajov, nemožno uspokojivo dosiahnuť na úrovni jednotlivých členských štátov, ale možno ho lepšie dosiahnuť na úrovni Spoločenstva, Spoločenstvo môže prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa.
(11)
Existuje spolupráca s Organizáciou pre hospodársku spoluprácu a rozvoj v oblasti čistých dávok sociálnej ochrany.
(12)
Po porade s Výborom pre štatistický program zriadeným rozhodnutím Rady 89/382/EHS, Euratom (6),
PRIJALI TOTO NARIADENIE:
Článok 1
Predmet úpravy
Cieľom tohto nariadenia je vybudovať európsky systém integrovanej štatistiky sociálnej ochrany (ďalej len „ESSPROS“) stanovením:
a)
metodického rámca vychádzajúceho zo spoločných noriem, definícií, klasifikácií a účtovných pravidiel zostavovania štatistiky na porovnateľnom základe v prospech Spoločenstva
a
b)
termínov na zasielanie štatistík zostavených v súlade s ESSPROS.
Článok 2
Vymedzenie pojmov
Na účely tohto nariadenia sa uplatňuje toto vymedzenie pojmov:
a)
„štatistika Spoločenstva“ je vymedzená v zmysle článku 2 nariadenia (ES) č. 322/97;
b)
„sociálna ochrana“ zahŕňa všetky zásahy štátnych alebo súkromných subjektov, ktoré majú zmierniť zaťaženie domácností a jednotlivcov spôsobené definovaným súborom rizík alebo potrieb bez toho, aby boli dohodnuté recipročné alebo individuálne dojednania. Zoznam rizík alebo potrieb, ktoré môžu viesť k sociálnej ochrane, je na základe dohody stanovený takto: choroba a/alebo zdravotná starostlivosť; zdravotné postihnutie; staroba; pozostalí; rodina/deti; nezamestnanosť; bývanie; sociálne vylúčenie inde neklasifikované;
c)
„program sociálnej ochrany“ je jednoznačne odlíšený súbor pravidiel používaných jednou alebo viacerými inštitucionálnymi jednotkami, ktorými sa riadi vyplácanie a financovanie dávok sociálnej ochrany;
d)
„dávky sociálnej ochrany“ sú peňažné alebo vecné transfery domácnostiam a jednotlivcom v rámci programov sociálnej ochrany s cieľom zmierniť ich zaťaženie spôsobené jedným či viacerými definovanými rizikami alebo potrebami;
e)
„daňové výhody“ sú sociálnou ochranou poskytovanou v podobe daňových úľav, ktoré by predstavovali dávky sociálnej ochrany, keby boli peňažné. Nezapočítavajú sa daňové úľavy na podporu poskytovania sociálnej ochrany ani na podporu súkromných poisťovacích systémov;
f)
„čisté dávky sociálnej ochrany“ sú hodnotou dávok sociálnej ochrany bez daní a sociálnych príspevkov, ktoré platí príjemca dávok, zvýšenou o hodnotu daňových výhod.
Článok 3
Rozsah pôsobnosti systému
1.   Štatistika týkajúca sa základného systému ESSPROS sa vzťahuje na finančné toky v oblasti výdavkov a príjmov sociálnej ochrany.
Tieto údaje sa zasielajú na úrovni programu sociálnej ochrany. Za každý program sa poskytujú podrobné údaje o výdavkoch a príjmoch v súlade s klasifikáciou ESPROSS.
Pre kvantitatívne údaje podľa programov a jednotlivých dávok, s odkazom na agregovanú klasifikáciu, sú údaje, ktoré sa budú zasielať, a úprava poskytovania a šírenia údajov stanovené v bode 1 prílohy I. Pre kvalitatívne informácie podľa programov a jednotlivých dávok sú v bode 2 prílohy I stanovené zahrnuté témy a úprava poskytovania údajov, aktualizácie kvalitatívnych informácií a šírenia údajov.
Prvým rokom, za ktorý sa zbierajú údaje, je rok 2008.
2.   Základný systém ESSPROS sa rozširuje o moduly týkajúce sa dodatočných štatistických informácií o poberateľoch dôchodkov a čistých dávkach sociálnej ochrany.
Článok 4
Modul o poberateľoch dôchodkov
1.   Podľa tohto nariadenia sa od prvého roku zberu údajov základný systém dopĺňa o modul o poberateľoch dôchodkov. Zahrnuté témy a úprava poskytovania údajov a ich šírenia sú stanovené v prílohe II.
2.   Prvým rokom, za ktorý sa zbierajú údaje, je rok 2008.
Článok 5
Modul o čistých dávkach sociálnej ochrany
1.   S cieľom zaviesť modul o čistých dávkach sociálnej ochrany sa vo všetkých členských štátoch do konca roku 2008 vykoná pilotný zber údajov za rok 2005. Zahrnuté témy a úprava poskytovania údajov sú stanovené v prílohe III.
2.   Na základe zhrnutia výsledkov tohto vnútroštátneho pilotného zberu údajov a za predpokladu, že výsledok veľkej väčšiny týchto pilotných štúdií bude kladný, sa prijmú v súlade s regulačným postupom s kontrolou uvedeným v článku 8 ods. 3 opatrenia týkajúce sa zavedenia zberu úplných údajov podľa tohto modulu. Zavedenie takéhoto zberu úplných údajov sa uskutoční najskôr v roku 2010.
Článok 6
Zdroje údajov
Štatistika sociálnej ochrany vychádza z nasledujúcich zdrojov údajov podľa ich dostupnosti v členských štátoch a v súlade s vnútroštátnymi právnymi predpismi a postupmi:
a)
registre a iné administratívne zdroje;
b)
zisťovania;
c)
odhady.
Článok 7
Opatrenia na vykonávanie
1.   Opatrenia na vykonávanie tohto nariadenia zohľadňujú výsledky analýzy nákladov a prínosov a týkajú sa základného systému ESSPROS, ako je uvedené v prílohe I, modulu o poberateľoch dôchodkov, ako je uvedené v prílohe II, a modulu o čistých dávkach sociálnej ochrany, ako je uvedené v článku 5.
2.   Opatrenia týkajúce sa formátov na zasielanie údajov, zasielaných výsledkov a kritériá merania kvality sa prijmú v súlade s regulačným postupom uvedeným v článku 8 ods. 2.
3.   Opatrenia týkajúce sa rozhodnutia o prvom roku, za ktorý sa budú zbierať úplné údaje, a opatrenia súvisiace s podrobnou klasifikáciou sledovaných údajov, definíciami, ktoré sa majú používať, a aktualizáciou pravidiel šírenia údajov sa prijmú v súlade s regulačným postupom s kontrolou uvedeným v článku 8 ods. 3. Tieto opatrenia sú určené na zmenu a doplnenie nepodstatných prvkov tohto nariadenia, a to medziiným jeho doplnením.
Článok 8
Postup
1.   Komisii pomáha Výbor pre štatistický program zriadený rozhodnutím 89/382/EHS, Euratom.
2.   Ak sa odkazuje na tento odsek, uplatňujú sa články 5 a 7 rozhodnutia 1999/468/ES so zreteľom na ustanovenia jeho článku 8.
Lehota ustanovená v článku 5 ods. 6 rozhodnutia 1999/468/ES je tri mesiace.
3.   Ak sa odkazuje na tento odsek, uplatňuje sa článok 5a ods. 1 až 4 a článok 7 rozhodnutia 1999/468/ES so zreteľom na ustanovenia jeho článku 8.
Článok 9
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 25. apríla 2007
Za Európsky parlament
predseda
H.-G. PÖTTERING
Za Radu
predseda
G. GLOSER
(1)  Ú. v. EÚ C 309, 16.12.2006, s. 78.
(2)  Stanovisko Európskeho parlamentu z 30. novembra 2006 (zatiaľ neuverejnené v úradnom vestníku) a rozhodnutie Rady z 22. marca 2007.
(3)  Ú. v. EÚ L 314, 13.10.2004, s. 8.
(4)  Ú. v. ES L 52, 22.2.1997, s. 1. Nariadenie zmenené a doplnené nariadením Európskeho parlamentu a Rady (ES) č. 1882/2003 (Ú. v. EÚ L 284, 31.10.2003, s. 1).
(5)  Ú. v. ES L 184, 17.7.1999, s. 23. Rozhodnutie zmenené a doplnené rozhodnutím 2006/512/ES (Ú. v. EÚ L 200, 22.7.2006, s. 11).
(6)  Ú. v. ES L 181, 28.6.1989, s. 47.
PRÍLOHA I
ZÁKLADNÝ SYSTÉM ESSPROS
1.   Kvantitatívne údaje podľa programov a jednotlivých dávok
Zasielané údaje
Údaje zasielané v zmysle agregovanej klasifikácie budú zahŕňať:
Výdavky
1.1.1.1.   Dávky sociálnej ochrany klasifikované podľa:
a)
účelu (zodpovedajúceho každému riziku alebo potrebe)
a
b)
pri každom účele podľa dvoch členení: so zisťovaním príjmu a bez zisťovania príjmu a peňažné dávky (členenie na periodické dávky a jednorazové dávky) a vecné dávky.
1.1.1.2.   Administratívne náklady
1.1.1.3.   Presuny do iných programov
1.1.1.4.   Ostatné výdavky
Príjmy
1.1.2.1.   Sociálne príspevky
1.1.2.2.   Príspevky verejnej správy
1.1.2.3.   Presuny z iných programov
1.1.2.4.   Ostatné príjmy
Sledované údaje (s odkazom na podrobnú klasifikáciu) sa poskytnú v súlade s regulačným postupom s kontrolou ustanoveným v článku 8 ods. 3.
1.2.   Poskytovanie údajov
Štatistika sa poskytuje ročne. Údaje sa vzťahujú na kalendárny rok podľa vnútroštátnej praxe. Termín zasielania údajov na rok N spolu so všetkými revidovanými údajmi za predchádzajúce roky je 30. jún roku N + 2.
1.3.   Šírenie údajov
Komisia (Eurostat) zverejní údaje o výdavkoch na sociálnu ochranu za všetky programy spolu za rok N do 31. októbra roku N + 2. Komisia (Eurostat) zároveň rozošle podrobné údaje podľa programov konkrétnym užívateľom (vnútroštátnym inštitúciám, ktoré spracúvajú údaje ESSPROS, útvarom Komisie a medzinárodným inštitúciám). Títo konkrétni užívatelia môžu zverejňovať len skupiny programov.
2.   Kvalitatívne informácie podľa programov a jednotlivých dávok
2.1.   Zahrnuté témy
Kvalitatívne informácie pre každý program zahrnú všeobecný opis programu, podrobný opis dávok a informácie o najnovších zmenách a reformách.
2.2.   Poskytovanie údajov a aktualizácia kvalitatívnych informácií
Ročná aktualizácia úplného súboru už poskytnutých kvalitatívnych informácií sa obmedzí na zmeny v systéme sociálnej ochrany a odošle sa spolu s kvantitatívnymi údajmi.
2.3.   Šírenie údajov
Komisia (Eurostat) zverejní kvalitatívne informácie na úrovni programu do 31. októbra roku N + 2.
PRÍLOHA II
MODUL O POBERATEĽOCH DÔCHODKOV
1.   Zahrnuté kategórie dávok
Tento modul sa vzťahuje na údaje o poberateľoch dôchodkov, ktorí sú definovaní ako príjemcovia jednej alebo viacerých periodických peňažných dávok programu sociálnej ochrany, medzi ktoré patrí:
a)
invalidný dôchodok;
b)
predčasný dôchodok z dôvodu zníženej pracovnej schopnosti;
c)
starobný dôchodok;
d)
predčasný starobný dôchodok;
e)
čiastočný dôchodok;
f)
pozostalostný dôchodok;
g)
predčasný dôchodok z dôvodu situácie na trhu práce.
2.   Poskytovanie údajov
Štatistiky sa poskytujú ročne. Údajmi budú stavové hodnoty vzťahujúce sa na koniec kalendárneho roka. Koniec termínu na zasielanie údajov za rok N je 31. máj roku N + 2 v takomto členení:
a)
podľa programu sociálnej ochrany;
b)
podľa pohlavia za všetky programy spolu.
3.   Šírenie údajov
Komisia (Eurostat) zverejní údaje za všetky programy roku N do 31. októbra roku N + 2. Komisia (Eurostat) zároveň zverejní podrobné údaje podľa programov konkrétnym užívateľom (vnútroštátnym inštitúciám, ktoré spracúvajú údaje ESSPROS, útvarom Komisie a medzinárodným inštitúciám). Títo konkrétni užívatelia môžu zverejňovať len skupiny programov.
Komisia (Eurostat) zverejní a rozošle konkrétnym užívateľom (vnútroštátnym inštitúciám, ktoré spracúvajú údaje ESSPROS, útvarom Komisie a medzinárodným inštitúciám) súhrn každej zo siedmich kategórií do 31. októbra roku N + 2 na základe údajov za kalendárny rok N.
PRÍLOHA III
PILOTNÝ ZBER ÚDAJOV O ČISTÝCH DÁVKACH SOCIÁLNEJ OCHRANY
1.   Zahrnuté témy
Tento zber sa týka výpočtu „čistých dávok sociálnej ochrany“.
2.   Poskytovanie údajov
Príslušná časť dane z príjmu fyzických osôb a sociálnych príspevkov vyberaná na dávky sociálnej ochrany za rok 2005 sa musí uviesť podľa jednotlivých druhov peňažných dávok sociálnej ochrany, podľa možnosti ďalej rozdelených na osobitné skupiny jednotne zdaňovaných programov. V komplikovaných prípadoch sa môžu výsledky vykazovať podľa príslušných skupín dávok, napr. podľa všetkých siedmich kategórií dôchodkov (spolu) uvedených v prílohe II alebo všetkých peňažných dávok na konkrétny účel (spolu). Daňové výhody sa poskytnú za každú položku osobitne prostredníctvom metódy straty na príjmoch.

Summary:
Európsky systém integrovanej štatistiky sociálnej ochrany (ESSPROS)
Európsky systém integrovanej štatistiky sociálnej ochrany (ESSPROS)
 
ZHRNUTIE K DOKUMENTU:
Nariadenie (ES) č. 458/2007 o európskom systéme integrovanej štatistiky sociálnej ochrany (ESSPROS)
AKÝ JE CIEĽ TOHTO NARIADENIA?
Nariadenie ustanovuje európsky systém integrovanej štatistiky sociálnej ochrany (ESSPROS). Tento systém ukotvuje právne normy, vďaka ktorým má byť súčasný zber údajov užitočnejší z hľadiska aktuálnosti, pokrytia a porovnateľnosti.
HLAVNÉ BODY
Nariadenie zavádza európsky systém integrovanej štatistiky sociálnej ochrany označovaný skratkou ESSPROS. Stanovuje:súbor pravidiel vychádzajúci zo spoločných noriem, definícií, klasifikácií a účtovných pravidiel, ktorý sa má používať pri zostavovaní štatistiky na porovnateľnom základe v prospech EÚ,termíny na zasielanie zostavených štatistík.Štatistika v rámci základného systému ESSPROS sa vzťahuje na finančné toky v oblasti výdavkov a príjmov sociálnej ochrany (kvantitatívne a kvalitatívne údaje). Týka sa jednotlivých programov sociálnej ochrany.
Základný systém bol rozšírený o moduly zahŕňajúce dodatočné štatistické informácie o konkrétnych aspektoch sociálnej ochrany.
Rozsah pôsobnosti systému
Systém ESSPROS sa vzťahuje na štatistiku týkajúcu sa finančných tokov v oblasti výdavkov a príjmov sociálneho zabezpečenia.
Údaje sa zbierajú od roku 2008, ktorý je referenčným obdobím.
Modul o poberateľoch dôchodkov
Základný systém mal byť od roku 2008 ako referenčného obdobia rozšírený o modul o poberateľoch dôchodkov.
Doplnkové moduly
S cieľom zaviesť modul o čistých dávkach sociálnej ochrany* sa mal vo všetkých krajinách EÚ do konca roku 2008 vykonať pilotný zber údajov za rok 2005.
Na základe zhrnutia výsledkov tohto vnútroštátneho pilotného zberu malo byť prijaté rozhodnutie o zavedení tohto modulu a začatí zberu úplných údajov, avšak najskôr v roku 2010.
Zdroje údajov
Štatistika musí vychádzať z registrov a iných administratívnych zdrojov, zisťovania a odhadov podľa ich dostupnosti v krajinách EÚ a v súlade s vnútroštátnymi právnymi predpismi a postupmi.
Opatrenia na vykonávanie
Európska komisia prijala osobitné opatrenia na vykonávanie nariadenia o ESSPROS. Týkajú sa:formátov na zasielanie, zasielaných výsledkov a kritérií merania kvality pre základný systém ESSPROS a modul o poberateľoch dôchodkov [nariadenie (ES) č. 1322/2007] a pre modul o čistých dávkach sociálnej ochrany [nariadenie (EÚ) č. 110/2011],vymedzenia pojmov, podrobných klasifikácií a aktualizácie pravidiel zverejňovania pre základný systém ESSPROS a modul o poberateľoch dôchodkov [nariadenie (ES) č. 10/2008],začiatku zberu úplných údajov pre modul systému ESSPROS o čistých dávkach sociálnej ochrany [nariadenie (EÚ) č. 263/2011].
ODKEDY SA NARIADENIE UPLATŇUJE?
Uplatňuje sa od 20. mája 2007.
KONTEXT
Ďalšie informácie:Európsky systém integrovanej štatistiky sociálnej ochrany (Eurostat).
HLAVNÉ POJMY
Dávky sociálnej ochrany: peňažné alebo vecné transfery domácnostiam a jednotlivcom v rámci programov sociálnej ochrany s cieľom zmierniť ich zaťaženie spôsobené jedným či viacerými rizikami alebo potrebami, ako sú:choroba a/alebo zdravotná starostlivosť,zdravotné postihnutie,staroba,nezamestnanosť,bývanie asociálne vylúčenie.Čisté dávky sociálnej ochrany zohľadňujú hodnotu týchto dávok po zdanení a úhrade sociálnych príspevkov, ktoré platí príjemca.
HLAVNÝ DOKUMENT
Nariadenie Európskeho parlamentu a Rady (ES) č. 458/2007 z 25. apríla 2007 o európskom systéme integrovanej štatistiky sociálnej ochrany (ESSPROS) (Ú. v. EÚ L 113, 30.4.2007, s. 3 – 8)
SÚVISIACE DOKUMENTY
Nariadenie Komisie (EÚ) č. 263/2011 zo 17. marca 2011, ktorým sa vykonáva nariadenie Európskeho parlamentu a Rady (ES) č. 458/2007 o európskom systéme integrovanej štatistiky sociálnej ochrany (ESSPROS), pokiaľ ide o začiatok zberu úplných údajov pre modul systému ESSPROS o čistých dávkach sociálnej ochrany (Ú. v. EÚ L 71, 18.3.2011, s. 4 – 8)
Nariadenie Komisie (EÚ) č. 110/2011 z 8. februára 2011, ktorým sa vykonáva nariadenie Európskeho parlamentu a Rady (ES) č. 458/2007 o európskom systéme integrovanej štatistiky sociálnej ochrany (ESSPROS), pokiaľ ide o vhodné formáty na zasielanie údajov, zasielané výsledky a kritériá merania kvality pre modul systému ESSPROS o čistých dávkach sociálnej ochrany (Ú. v. EÚ L 34, 9.2.2011, s. 29 – 32)
Nariadenie Komisie (ES) č. 10/2008 z 8. januára 2008, ktorým sa vykonáva nariadenie Európskeho parlamentu a Rady (ES) č. 458/2007 o európskom systéme integrovanej štatistiky sociálnej ochrany (ESSPROS), pokiaľ ide o vymedzenie pojmov, podrobné klasifikácie a aktualizáciu pravidiel zverejňovania údajov základného systému ESSPROS a modulu o poberateľoch dôchodkov (Ú. v. EÚ L 5, 9.1.2008, s. 3 – 12)
Nariadenie Komisie (ES) č. 1322/2007 z 12. novembra 2007, ktorým sa vykonáva nariadenie Európskeho parlamentu a Rady (ES) č. 458/2007 o európskom systéme integrovanej štatistiky sociálnej ochrany (ESSPROS), pokiaľ ide o vhodné formáty na zasielanie údajov, zasielané výsledky a kritériá merania kvality pre základný systém ESSPROS a modul o poberateľoch dôchodkov (Ú. v. EÚ L 294, 13.11.2007, s. 5 – 10)
Posledná aktualizácia 19.04.2018